Lapin hiljaisuudessa töihin on helpompi keskittyä koska ärsykkeitä on vähemmän kuin kaupungissa. Reilun metrin työmatkaan ei kulu turhaa aikaa ja töiden jälkeen luontoon pääsee suoraan kotiovelta.

Etätöiden lisäksi Lapissa on tietysti myös perinteisiä työpaikkoja monilla aloilla. Esimerkiksi Ylläksellä on tarvetta rakentajille, kirjanpitäjälle sekä kampaajalle. Kausitöitä hotelleista, ravintoloista sekä muista palveluista löytyy lomakeskuksista. Niissä saa yleensä etuna alennusta lähes kaikista alueen harrastuksista, liikkeistä ja ravintoloista.

Luonto täällä on todella puhdasta. Lähistöllä Muonion Sammaltunturilla on mitattu maailman puhtainta ilmaa ja Ylläsjärven vesijohtovesi on suodattamatonta pohjavettä.

Harrastuskustannukset ovat eri luokkaa kun viettää alueella koko kauden; esimerkiksi Ylläksen kausikortti maksaa ennakkoon ostettuna 360 € eli 8 tavallisen päivälipun verran. Viime kaudella lautailin n. 40 kertaa joten hinta per päivä oli alle kympin. Tänä talvena asumme lähempänä rinteitä ja lumitilanne on parempi, joten käyn lautailemassa vielä useammin, noin 3-5 kertaa viikossa. Lisäksi varusteista löytyy hyviä tarjouksia alku- ja loppukaudesta, esim. kypärän, lasit ja hanskat ostin puoleen hintaan.

Lapin kylmyys ja pimeys saattavat aluksi pelottaa, mutta vaikka keskitalvella aurinko ei nouse ja pakkasta on kymmeniä asteita niin sää on miellyttävämpi kuin etelässä. Kaamos on lumen ansiosta valoisampi kuin lumeton asfalttiviidakko. Kosteus ja tuuli vaikuttavat suuresti lämmön haihtumiseen iholta; sisämaan talvi-ilma on usein kuivaa eli hurjat pakkaslukemat eivät välttämättä tunnu samalta kuin rannikkoseuduilla.

Etelässä kokemaani kaamosväsymystä en koe valon ja runsaan ulkoilun takia. Etelänmatkoistakaan ei kerkeä haaveilemaan kun lomalle pääsee milloin vain menemällä tunturiin.

Onni (Coton de tuléar) ei aina erotu hangesta

Nykyisellä elämäntavalla pääsen nauttimaan talvesta, luonnosta ja kaupunkielämästä pääsee nauttimaan sopivassa suhteessa. Tietenkään kaikille ihmisille etätyö ei sovi, mutta minulle se mahdollistaa paikkariippumattomuuden. Jatkuvasta muuttamisesta on vaivaa, mutta samalla tajuaa kuinka paljon turhaa tavaraa sitä on tullut haalittua. Onneksi paperipostin kanssa säätämistä on nykyään todella vähän kun lähes kaiken postin saa sähköisenä.

Tulevaisuutta emme turhan tarkkaan liian pitkälle suunnittele. Lumien sulaessa lähdemme taas etelämmäksi, ja hyvällä tuurilla hyppäämme taas kevään yli suoraan kesäkeleihin.

Tämän kirjoituksen tarkoituksena on vain osittain hehkuttaa oma elämääni; eniten haluan jakaa etätöiden ja kausiasumisen ilosanomaa. Aiheeseen liittyviä ilmiöitä ovat citymaalaisuus, monipaikkaisuus sekä diginomadismi.

Jos etätyön tekeminen Lapissa kiinnostaa tai jäi muuta kysyttävää, laita viestiä tulemaan! Olen myös aina kiinnostunut mielenkiintoisista koodausprojekteista.

20.02.2020